Mașinile blindate "Leichter Panzerspähwagen" au fost utilizate de către batalioanele de recunoaștere "Aufklärungs-Abteilung" din cadrul diviziilor Panzer. Aceste vehicule au fost treptat înlocuite pe Frontul de Răsărit și în Africa de Nord de semișenilatele SdKfz 250, din cauza infrastructurii slabe din aceste zone. Practic, vehiculele Panzerspähwagen nu puteau traversa șanțuri sau tranșee fără ajutor. Aceste mașini blindate au fost însă folosite cu succes pe Frontul de Vest, unde exista o rețea bogată de drumuri.